Michael Tetzschner

**Michael von Tetzschner** (født 1954) er en norsk politiker (H) og advokat fra Oslo. Han var stortingsrepresentant for Oslo fra 2009 til 2021 og Oslos byrådsleder fra 1989 til 1991.

## Familie og oppvekst
Han ble født i København. Han ble foreldreløs som barn og flyttet med sine eldre søsken til besteforeldrene på Smestad i Oslo. Besteforeldrene hadde flyttet fra Danmark på grunn av bestefarens forretningsvirksomhet i Norge. Hos besteforeldrene snakket Michael Tetzschner dansk, og han vekslet mellom dansk og norsk etter han kom til Norge.

Navnet Tetzschner (som også har vært skrevet Tetschner og i nyere tid Tetzchner av noen familiemedlemmer) er tysk og betyr «fra Tetschen», en by som i dag heter Děčín og ligger i Tsjekkia. Navneleddet von skal i denne sammenhengen forstås som at familien hadde en forfar som kom fra denne byen, og det er ikke kjent noe adelskap for familien. Familien innvandret fra Sachsen i Tyskland til Danmark en gang på 1800-tallet.

Han er yngre bror av utviklingspsykologen Stephen von Tetzchner og onkel til Opera-grunnlegger Jon Stephenson von Tetzchner. Michael Tetzschner har vært styremedlem i Opera Software.

Han er gift med Civita-leder og tidligere Høyre-politiker Kristin Clemet. Deres datter Jenny Clemet von Tetzschner er også Høyre-politiker.

## Karriere
Michael Tetzschner er utdannet jurist fra Universitetet i Oslo og advokat. 

Tetzschner var formann i Oslo Unge Høyre 1973–1974, medlem av Unge Høyres sentralstyre 1975–1977 og innvalgt i Oslo bystyre 1976–1999. Ved overgangen til byparlamentarisme i 1986 ble Tetzschner medlem av byrådet, først med ansvar for byutvikling og fra 1988 som finansbyråd. Deretter som byrådsleder 1989–1991, og i den påfølgende valgperiode 1992-1995, som leder for Høyres bystyregruppe.  

Valget i 1995 ga et borgerlig flertall i bystyret, og Tetzschner var Høyres kandidat til å bli byrådsleder. Høyre inngikk før valget i en allianse med Kristelig Folkeparti og Venstre, men Fremskrittspartiet gikk kraftig frem i valget og ønsket å sitte i byråd selv med Høyre. Dette gikk imidlertid ikke Tetzschner med på, og KrF og Venstre nektet å samarbeide med Frp. Ved konstitueringen 25. oktober stemte Frp på seg selv, noe som gjorde at Arbeiderpartiet fikk flest stemmer og at Rune Gerhardsen kunne fortsette som byrådsleder. Tetzschner trakk seg deretter som heltidspolitiker. 

Han var høyskoledirektør ved BI 1995–1999 og leder for det svenske analyseselskapet SIFOs virksomhet i Norge og Danmark 1999–2001. Deretter praktiserte han som advokat. Han har hatt mange styreverv i offentlige og private foretak. Han satt også i den personvernkommisjonen som Stoltenberg-regjeringen oppnevnte i 2006.

Tetzschner kom tilbake til politikken i 2006, da han ble valgt til leder i Oslo Høyre, uten motkandidat. I 2009 ble Tetzschner nominert på en antatt sikker tredjeplass på Oslo Høyres liste til stortingsvalget. Han satt frem til 2021.

## Stortingskomiteer

* 2009 – 2013: medlem av kommunal- og forvaltningskomiteen
* 2013 – 2017: 1.nestleder av kontroll- og konstitusjonskomiteen
* 2017 – 2021: 1.nestleder av utenriks- og forsvarskomiteen og den utvidede utenriks- og forsvarskomiteen

## Referanser


## Eksterne lenker
* 
* 
*